Pieter Mattheus Kruger le Roux beter bekend as P. K. le Roux (11 November 1904, De Rust – 23 Junie 1985, Wildernis) was ’n Suid-Afrikaanse politikus en kabinetsminister. Pieter Mattheus Kruger le Roux is gebore as die seun van Gert Cornelis en Margaretha Albertha le Roux op die plaas Doornhoek in die omgewing van De Rust naby Oudtshoorn. Die familiename is Pieter Mattheus, maar vanweë sy vader se bewondering vir pres. Paul Kruger van die Transvaal, word Kruger bygevoeg. Hy is op 15 Januarie 1905 gedoop. Sy oorspronklike geboortedatum is aangeteken as 11 Desember 1904, maar op 9 Julie 1945 is die geboortedatum in die doopregister verander na 11 November 1904 volgens toestemming verleen deur die kerkraad. Hy is PK genoem en het die bynaam Piet Blackie gehad na aanleiding van sy blas vel. Hy het graag tennis gespeel en het ’n voorliefde vir die boerdery gehad. Le Roux ontvang sy opleiding aan die Hoërskool George in George. Van 1922 tot 1923 studeer hy B.Sc (Landbou) aan die Universiteit Stellenbosch waar hy in Wilgenhof tuisgaan. Na sy universitêre opleiding gaan boer hy. Hy stel besonder belang in openbare boerderyaangeleenthede.